CELEX: 32012R1078
Language: da
Date: 2012-11-16 00:00:00
Title: Kommissionens forordning (EU) nr. 1078/2012 af 16. november 2012 om en fælles sikkerhedsmetode for overvågning, der skal anvendes af jernbanevirksomheder og infrastrukturforvaltere efter modtagelse af et sikkerhedscertifikat eller en sikkerhedsgodkendelse og af enheder med ansvar for vedligeholdelsen  EØS-relevant tekst

17.11.2012   
            
            
               DA
            
            
               Den Europæiske Unions Tidende
            
            
               L 320/8
            
         KOMMISSIONENS FORORDNING (EU) Nr. 1078/2012
   af 16. november 2012
   om en fælles sikkerhedsmetode for overvågning, der skal anvendes af jernbanevirksomheder og infrastrukturforvaltere efter modtagelse af et sikkerhedscertifikat eller en sikkerhedsgodkendelse og af enheder med ansvar for vedligeholdelsen
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2004/49/EF af 29. april 2004 om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (jernbanesikkerhedsdirektivet) (1), særlig artikel 6, og
   ud fra følgende betragtninger:
   
               (1)
            
            
               Kommissionen bør vedtage anden serie af de fælles sikkerhedsmetoder på grundlag af en anbefaling fra Det Europæiske Jernbaneagentur (agenturet), og denne serie bør mindst omfatte de metoder, der er omhandlet i artikel 6, stk. 3, litra c), i direktiv 2004/49/EF.
            
         
               (2)
            
            
               I overensstemmelse med direktiv 2004/49/EF gav Kommissionen den 5. oktober 2009 Det Europæiske Jernbaneagentur (agenturet) mandat til at udfærdige et udkast til en fælles sikkerhedsmetode til at kontrollere, at de strukturelt definerede delsystemer drives og vedligeholdes i overensstemmelse med de relevante væsentlige krav. Denne fælles sikkerhedsmetode bør fastlægge de metoder, der skal anvendes både til at kontrollere, om de strukturelt definerede delsystemer (herunder drift og trafikstyring) drives og vedligeholdes i overensstemmelse med alle væsentlige sikkerhedskrav, og til at overvåge, om delsystemerne og deres integration i systemerne fortsat opfylder sikkerhedskravene under drift og vedligeholdelse. Agenturet indgav sin anbefaling til den fælles sikkerhedsmetode ledsaget af en konsekvensanalyse til Kommissionen i overensstemmelse med Kommissionens mandat. Denne anbefaling ligger til grund for nærværende forordning.
            
         
               (3)
            
            
               For at muliggøre sikker integration, drift og vedligeholdelse af strukturelt definerede delsystemer i jernbanesystemet og for at sikre, at væsentlige krav opfyldes i forbindelse med driften, bør jernbanevirksomheders og infrastrukturforvalteres sikkerhedsledelsessystemer og systemer, der drives af enheder med ansvar for vedligeholdelsen, omfatte alle nødvendige ordninger, herunder processer og procedurer samt tekniske, operationelle og organisatoriske risikostyringsforanstaltninger. Derfor bør overvågningen af, om jernbanevirksomheders og infrastrukturforvalteres sikkerhedsledelsessystemer og vedligeholdelsessystemer, der drives af enheder med ansvar for vedligeholdelsen, anvendes korrekt og effektivt, omfatte kravene til strukturelt definerede delsystemer i forbindelse med deres driftsforhold.
            
         
               (4)
            
            
               Denne forordning bør muliggøre effektiv ledelse af jernbanesikkerheden i forbindelse med drift og vedligeholdelse og den bør forbedre ledelsessystemet, så vidt det er nødvendigt og praktisk muligt.
            
         
               (5)
            
            
               Denne forordning bør også gøre det muligt så tidligt som muligt at identificere tilfælde, hvor et ledelsessystem anvendes på måder, der ikke er i overensstemmelse med reglerne, og som kan resultere i ulykker, hændelser, nærved-hændelser eller andre farlige tildragelser. For at håndtere sådanne former for manglende overholdelse under drift og vedligeholdelse bør der anvendes en harmoniseret proces for overvågningsaktiviteter. Denne harmoniserede proces bør navnlig anvendes til at kontrollere, om jernbanevirksomheders og infrastrukturforvalteres sikkerhedsledelsessystemer giver de forventede resultater, og om vedligeholdelsessystemer, der drives af enheder med ansvar for vedligeholdelsen, giver de forventede resultater.
            
         
               (6)
            
            
               Jernbanevirksomhederne og infrastrukturforvalterne bør overvåge, om de ordninger, de har udviklet gennem deres sikkerhedsledelsessystem for at kunne varetage driften sikkerhedsmæssigt forsvarligt, herunder på specifikke net, anvendes korrekt, og hvilke resultater de giver.
            
         
               (7)
            
            
               Denne forordning bør lette adgangen til markedet for virksomheder, der leverer jernbanetransport, ved at harmonisere den overvågningsproces, der skal sikre, at jernbanesystemet til enhver tid opfylder sikkerhedskravene. Denne forordning bør endvidere hjælpe med at skabe gensidig tillid og gennemsigtighed mellem medlemsstaterne ved at harmonisere udvekslingen af sikkerhedsrelevante oplysninger mellem forskellige aktører i jernbanesektoren for at styre sikkerheden på tværs af de forskellige grænseflader, der findes inden for denne sektor, og ved at harmonisere den dokumentation, der følger af anvendelsen af overvågningsprocessen.
            
         
               (8)
            
            
               Med henblik på at rapportere til Kommissionen om effektiviteten og anvendelsen af denne forordning og i relevante tilfælde indgive anbefalinger til forbedring heraf bør agenturet kunne indsamle relevante oplysninger fra de forskellige aktører, herunder nationale sikkerhedsmyndigheder, certificeringsorganer for enheder med ansvar for vedligeholdelse af godsvogne og andre enheder med ansvar for vedligeholdelsen, som ikke er omfattet af anvendelsesområdet for Kommissionens forordning (EU) nr. 445/2011 af 10. maj 2011 om en ordning for certificering af enheder med ansvar for vedligeholdelse af godsvogne (2).
            
         
               (9)
            
            
               Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 27, stk. 1, i direktiv 2004/49/EF —
            
         VEDTAGET DENNE FORORDNING:
   Artikel 1
   Genstand og anvendelsesområde
   1.   Denne forordning fastlægger en fælles sikkerhedsmetode for overvågning og muliggør således en effektiv ledelse af sikkerheden i jernbanesystemet i forbindelse med drift og vedligeholdelse og en forbedring af ledelsessystemet, når der er grund til det.
   2.   Denne forordning skal anvendes til at:
   
               a)
            
            
               kontrollere, om alle processer og procedurer i ledelsessystemet, herunder tekniske, operationelle og organisatoriske risikostyringsforanstaltninger, anvendes korrekt og fungerer effektivt. For jernbanevirksomheder og infrastrukturforvaltere vil kontrollen omfatte dels de tekniske, operationelle og organisatoriske forhold, der er nødvendige for at opnå certificering eller godkendelse som omhandlet i direktiv 2004/49/EF, artikel 10, stk. 2, litra a), hhv. artikel 11, stk. 1, litra a), dels de forholdsregler, der er truffet for at opnå certificering eller godkendelse som omhandlet i direktiv 2004/49/EF, artikel 10, stk. 2, litra b), hhv. artikel 11, stk. 1, litra b)
            
         
               b)
            
            
               kontrollere, om ledelsessystemet som helhed anvendes korrekt og giver de forventede resultater
            
         
               c)
            
            
               påpege og gennemføre hensigtsmæssige forebyggende og/eller korrigerende foranstaltninger, hvis der konstateres relevante tilfælde af manglende overholdelse i forbindelse med litra a) og b).
            
         3.   Denne forordning finder anvendelse på jernbanevirksomheder og infrastrukturforvaltere, når de har fået udstedt et sikkerhedscertifikat eller en sikkerhedsgodkendelse, og på enheder med ansvar for vedligeholdelsen.
   Artikel 2
   Definitioner
   I forbindelse med denne forordning finder definitionerne i artikel 3 i direktiv 2004/49/EF anvendelse.
   Desuden forstås ved:
   a)   »ledelsessystem«: enten jernbanevirksomheders og infrastrukturforvalteres sikkerhedsledelsessystemer som defineret i artikel 3, litra i), i direktiv 2004/49/EF, der er i overensstemmelse med kravene i direktivets artikel 9 og bilag III, eller vedligeholdelsessystemet for enheder med ansvar for vedligeholdelsen, som overholder kravene i direktivets artikel 14a, stk. 3
   b)   »overvågning«: de ordninger, som jernbanevirksomheder, infrastrukturforvaltere eller enheder med ansvar for vedligeholdelsen indfører for at kontrollere, at deres ledelsessystem anvendes korrekt og effektivt
   c)   »grænseflader«: grænseflader som defineret i artikel 3, nr. 7), i Kommissionens forordning (EF) nr. 352/2009 (3).
   Artikel 3
   Overvågningsproces
   1.   Hver jernbanevirksomhed, infrastrukturforvalter eller enhed med ansvar for vedligeholdelse:
   
               a)
            
            
               er ansvarlig for at gennemføre de overvågningsprocesser, der er fastlagt i bilaget
            
         
               b)
            
            
               skal sikre, at de risikostyringsforanstaltninger, der gennemføres af deres kontrahenter, også overvåges i overensstemmelse med denne forordning. Til det formål skal de anvende de den overvågningsproces, der er fastlagt i bilaget, eller kræver via aftaleforhold, at deres kontrahenter anvender denne proces.
            
         2.   Overvågningsprocessen skal omfatte følgende aktiviteter:
   
               a)
            
            
               definition af strategi, prioriteringer og plan(er) for overvågning
            
         
               b)
            
            
               indsamling og analyse af oplysninger
            
         
               c)
            
            
               udformning af en handlingsplan for tilfælde af uacceptabel manglende overholdelse af kravene i ledelsessystemet
            
         
               d)
            
            
               gennemførelse af handlingsplanen, hvis en sådan plan er udformet
            
         
               e)
            
            
               evaluering af effektiviteten af tiltag i handlingsplanen, hvis en sådan plan er udformet.
            
         Artikel 4
   Udveksling af oplysninger mellem involverede aktører
   1.   Jernbanevirksomheder, infrastrukturforvaltere og enheder med ansvar for vedligeholdelsen, herunder deres kontrahenter, skal via aftaleforhold sikre, at alle relevante sikkerhedsoplysninger, der følger af anvendelsen af den overvågningsproces, der er beskrevet i bilaget, udveksles mellem dem, således at den anden part kan træffe korrigerende foranstaltninger med henblik på at sikre, at jernbanesystemet fortsat opfylder sikkerhedskravene.
   2.   Hvis jernbanevirksomheder, infrastrukturforvaltere og enheder med ansvar for vedligeholdelsen gennem anvendelsen af overvågningsprocessen konstaterer relevante sikkerhedsrisici i forbindelse med fejl og konstruktionsmæssig uoverensstemmelse med forskrifterne eller funktionssvigt i teknisk udstyr, herunder strukturelt definerede delsystemer, skal de rapportere disse risici til de andre involverede aktører, så de kan træffe korrigerende foranstaltninger med henblik på at sikre, at jernbanesystemet fortsat opfylder sikkerhedskravene.
   Artikel 5
   Rapportering
   1.   Som led i den årlige sikkerhedsrapport, jf. artikel 9, stk. 4, i direktiv 2004/49/EF, rapporterer jernbanevirksomhederne og infrastrukturforvalterne til den nationale sikkerhedsmyndighed om anvendelsen af denne forordning.
   2.   Den nationale sikkerhedsmyndighed rapporterer om, hvordan jernbanevirksomheder, infrastrukturforvaltere og, i det omfang den har kendskab hertil, enheder med ansvar for vedligeholdelsen anvender denne forordning, jf. artikel 18 i direktiv 2004/49/EF.
   3.   Den årlige vedligeholdelsesrapport for enheder med ansvar for vedligeholdelse af godsvogne, jf. punkt I.7.4, litra k), i bilag III til forordning (EU) nr. 445/2011, skal indeholde oplysninger om de erfaringer, som enheder med ansvar for vedligeholdelsen har med anvendelsen af denne forordning. Agenturet samordner indsamlingen af disse oplysninger med de relevante certificeringsorganer.
   4.   De øvrige enheder med ansvar for vedligeholdelsen, som ikke er omfattet af anvendelsesområdet for forordning (EU) nr. 445/2011, skal også oplyse agenturet om deres erfaring med anvendelsen af denne forordning. Agenturet koordinerer udvekslingen af erfaringer med disse enheder med ansvar for vedligeholdelsen.
   5.   Agenturet indsamler derefter alle oplysninger om erfaringerne med anvendelsen af denne forordning og indgiver efter behov anbefalinger til Kommissionen med henblik på at forbedre denne forordning.
   6.   De nationale sikkerhedsmyndigheder skal støtte agenturet i forbindelse med indsamlingen af sådanne oplysninger fra jernbanevirksomheder og infrastrukturforvaltere.
   7.   Senest tre år efter denne forordnings ikrafttrædelse forelægger agenturet Kommissionen en rapport med en analyse af metodens effektivitet og af, hvilke erfaringer jernbanevirksomheder, infrastrukturforvaltere og enheder med ansvar for vedligeholdelsen har gjort med at anvende denne forordning.
   Artikel 6
   Ikrafttrædelse og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 7. juni 2013.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. november 2012.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 164 af 30.4.2004, s. 44.
   
      (2)  EUT L 122 af 11.5.2011, s. 22.
   
      (3)  EUT L 108 af 29.4.2009, s. 4.
   
      BILAG
      
         OVERVÅGNINGSPROCESSEN
      
      1.   Generelt
      
      
                  1.1.
               
               
                  Overvågningsprocessen omfatter alle processer og procedurer i ledelsessystemet, herunder tekniske, operationelle og organisatoriske risikostyringsforanstaltninger.
               
            
                  1.2.
               
               
                  De overvågningsaktiviteter, der er omhandlet i artikel 3, stk. 2, er beskrevet i punkt 2-6.
               
            
                  1.3.
               
               
                  Denne overvågningsproces er repetitiv og iterativ, som det fremgår af diagrammet i tillægget nedenfor.
               
            2.   Definition af strategi, prioriteringer og plan(er) for overvågning
      
      
                  2.1.
               
               
                  Med udgangspunkt i organisationens ledelsessystem er hver jernbanevirksomhed, infrastrukturforvalter og enhed med ansvar for vedligeholdelsen ansvarlig for at definere sin strategi, sine prioriteringer og sine planer for overvågning.
               
            
                  2.2.
               
               
                  Beslutningen om, hvad der skal prioriteres, træffes ud fra oplysninger fra områder, der giver anledning til de største risici, og som kan have negative konsekvenser for sikkerheden, hvis de ikke overvåges effektivt. Der fastlægges en prioritering for overvågningsaktiviteter, og den krævede tid, indsats og ressourcemængde angives. Ved prioriteringen inddrages også resultater fra tidligere anvendelser af overvågningsprocessen.
               
            
                  2.3.
               
               
                  Overvågningsprocessen skal så tidligt som muligt påvise uoverensstemmelser mellem ledelsessystemet og anvendelsen af det, som kan resultere i ulykker, hændelser, nærved-hændelser eller andre farlige tildragelser. Den skal føre til gennemførelse af foranstaltninger til afhjælpning af sådanne tilfælde af manglende overholdelse.
               
            
                  2.4.
               
               
                  Overvågningsstrategien og planerne skal definere kvantitative og/eller kvalitative indikatorer, der:
                  
                              a)
                           
                           
                              tidligt kan advare om afvigelser fra det forventede resultat eller kan give forsikring for, at det forventede resultat opnås som planlagt
                           
                        
                              b)
                           
                           
                              kan give oplysning om uønskede resultater
                           
                        
                              c)
                           
                           
                              kan støtte beslutningsprocessen.
                           
                        
            3.   Indsamling og analyse af oplysninger
      
      
                  3.1.
               
               
                  Indsamlingen og analysen af oplysninger skal gennemføres i overensstemmelse med den strategi, de prioriteringer og de planer, der er fastlagt for overvågningen.
               
            
                  3.2.
               
               
                  For hver defineret indikator, jf. punkt 2.4, skal følgende gennemføres:
                  
                              a)
                           
                           
                              indsamling af nødvendige oplysninger
                           
                        
                              b)
                           
                           
                              evaluering af, om processer, procedurer samt tekniske, operationelle og organisatoriske risikostyringsforanstaltninger er korrekt implementeret
                           
                        
                              c)
                           
                           
                              kontrol af, om processer, procedurer samt tekniske, operationelle og organisatoriske risikostyringsforanstaltninger er effektive og giver de forventede resultater
                           
                        
                              d)
                           
                           
                              evaluering af, om ledelsessystemet som helhed anvendes korrekt og giver de forventede resultater
                           
                        
                              e)
                           
                           
                              analyse og evaluering af de tilfælde af manglende overholdelse, der konstateres i forbindelse med litra b), c) og d), samt kortlægning af deres årsager.
                           
                        
            4.   Udarbejdelse af handlingsplan
      
      
                  4.1.
               
               
                  For påviste uoverensstemmelser, der anses for uacceptable, skal der udarbejdes en handlingsplan, som skal:
                  
                              a)
                           
                           
                              sikre, at fastlagte processer, procedurer samt tekniske, operationelle og organisatoriske risikostyringsforanstaltninger gennemføres korrekt, eller
                           
                        
                              b)
                           
                           
                              forbedre eksisterende processer, procedurer samt tekniske, operationelle og organisatoriske risikostyringsforanstaltninger eller
                           
                        
                              c)
                           
                           
                              identificere og implementere yderligere risikostyringsforanstaltninger.
                           
                        
            
                  4.2.
               
               
                  Handlingsplanen skal navnlig indeholde følgende oplysninger:
                  
                              a)
                           
                           
                              mål og forventede resultater
                           
                        
                              b)
                           
                           
                              påkrævede korrigerende og/eller forebyggende tiltag
                           
                        
                              c)
                           
                           
                              den ansvarlige for gennemførelsen af tiltagene
                           
                        
                              d)
                           
                           
                              tidsfrister for gennemførelsen af tiltagene
                           
                        
                              e)
                           
                           
                              den ansvarlige for evalueringen af effektiviteten af handlingsplanens tiltag i overensstemmelse med punkt 6
                           
                        
                              f)
                           
                           
                              en evaluering af indvirkningen af handlingsplanen på strategien, prioriteringerne og planerne for overvågningen.
                           
                        
            
                  4.3.
               
               
                  For at styre sikkerheden, hvor handlingsplanens tiltag berører grænseflader, skal jernbanevirksomheden, infrastrukturforvalteren eller enheden med ansvar for vedligeholdelsen efter aftale med de øvrige involverede aktører afgøre, hvem der skal være ansvarlig for implementeringen af den nødvendige handlingsplan eller dele af den.
               
            5.   Gennemførelse af handlingsplanen
      
      
                  5.1.
               
               
                  Handlingsplanen som defineret i punkt 4 gennemføres med henblik på at afhjælpe påviste tilfælde af manglende overholdelse.
               
            6.   Evaluering af effektiviteten af tiltag i handlingsplanen
      
      
                  6.1.
               
               
                  Det kontrolleres, om de tiltag, der er fastlagt i handlingsplanen, gennemføres, er hensigtsmæssige og effektive, ved hjælp af den overvågningsproces, der er beskrevet i dette bilag.
               
            
                  6.2.
               
               
                  Evalueringen af handlingsplanens effektivitet skal navnlig omfatte følgende:
                  
                              a)
                           
                           
                              efterprøvning af, om handlingsplanen gennemføres korrekt og inden for den fastlagte tidsplan
                           
                        
                              b)
                           
                           
                              efterprøvning af, om det forventede resultat opnås
                           
                        
                              c)
                           
                           
                              efterprøvning af, om de oprindelige forhold i mellemtiden har ændret sig, og om de risikostyringsforanstaltninger, der er fastlagt i handlingsplanen, stadig er hensigtsmæssige under de givne omstændigheder
                           
                        
                              d)
                           
                           
                              efterprøvning af, om andre risikostyringsforanstaltninger er nødvendige.
                           
                        
            7.   Dokumentation fra anvendelsen af overvågningsprocessen
      
      
                  7.1.
               
               
                  Overvågningsprocessen skal dokumenteres med henblik på at godtgøre, at den er anvendt korrekt. Denne dokumentation skal primært anvendes til interne vurderingsformål. Efter anmodning:
                  
                              a)
                           
                           
                              stiller jernbanevirksomheder og infrastrukturforvaltere denne dokumentation til rådighed for den nationale sikkerhedsmyndighed
                           
                        
                              b)
                           
                           
                              stiller enheder med ansvar for vedligeholdelsen denne dokumentation til rådighed for certificeringsorganet. Hvis grænseflader styres via aftaleforhold, stiller enheder med ansvar for vedligeholdelsen denne dokumentation til rådighed for de pågældende jernbanevirksomheder og infrastrukturforvaltere.
                           
                        
            
                  7.2.
               
               
                  Den dokumentation, der er udarbejdet i henhold til punkt 7.1, skal navnlig omfatte:
                  
                              a)
                           
                           
                              en beskrivelse af den organisation og det personale, der er udpeget til at gennemføre overvågningsprocessen
                           
                        
                              b)
                           
                           
                              resultaterne af de forskellige aktiviteter i overvågningsprocessen, som er angivet i artikel 3, stk. 2, og navnlig de beslutninger, der er truffet
                           
                        
                              c)
                           
                           
                              en liste over alle de tiltag, der skal gennemføres for at nå det nødvendige resultat i tilfælde af konstateret manglende overholdelse, der anses for at være uacceptabel.
                           
                        
            
         Tillæg
         
            Ramme for overvågningsprocessen